《烟雨万竿图》
宋代·邓林

剑城老人年八十，间酌剑池研墨汁。秋风悠忽起毫端，龙翔凤舞湘灵泣。

昔曾许我烟雨万竿图，一竿未作俄云殂。荒烟几见暗宿草，暮雨空闻啼鹧鸪。

唐君何从得此幅，使我观之动心目。抱负徒存晚节坚，奔驰已愧尘襟俗。

此图欲买千金难，且解腰下青琅玕。还君九千九百九十馀九竿，分我一竿伴岁寒。

作者简介：宋福州福清人，字楚材。孝宗淳熙五年进士。授泰和簿。与辛弃疾、周必大、陈傅良、戴溪、朱熹、吕祖谦等为友。曾三上书于朝，讥切朝政。时朝议欲授以中都干官，或沮之，改石城丞。有《虚斋文集》。